1. ปัจจัยความเสี่ยง

ปัจจัยความเสี่ยงในส่วนธุรกิจ

-   ภาวะความผันผวนของราคาต้นทุนวัสดุ อุปกรณ์ และการถดถอยของเศรษฐกิจโลก

ในรอบปีที่ผ่านมาความผันผวนของราคาน้ำมันในตลาดโลกมีการเปลี่ยนแปลง
โดยไม่อาจคาดการณ์ได้ในช่วงระยะเวลาหนึ่ง ส่งผลกระทบกับการคำนวณราคาต้นทุน วัสดุ
อุปกรณ์ที่ใช้ในงานโครงการต่างๆ รวมถึงค่าใช้จ่ายการขนส่ง
อีกทั้งการถดถอยของเศรษฐกิจโลกทำให้ผู้บริโภคและหน่วยงานต่างๆ
ต้องใช้จ่ายอย่างระมัดระวังมากยิ่งขึ้น อย่างไรก็ตาม บริษัทฯ
ได้ควบคุมการดำเนินงานอย่างรอบคอบ โดยติดตามภาวะการเปลี่ยนแปลงของราคาปัจจัยต้นทุนต่างๆ
อย่างต่อเนื่อง เพื่อลดระดับความเสี่ยงด้านความผันผวนต้นทุนสินค้าและบริการต่างๆ
ให้อยู่ในระดับที่ยอมรับได้ และพิจารณาเงื่อนไขการซื้อขายสินค้าให้บริษัทฯ มีความเสี่ยงน้อยที่สุด

-   ความเสี่ยงจากการร่วมลงทุน

  การลงทุนของบริษัทฯ จะเป็นไปในลักษณะของการร่วมลงทุนในธุรกิจที่เกี่ยวเนื่อง หรือเป็น

ประโยชน์ต่อบริษัทฯ และกระจายไปในหลายประเภทธุรกิจเพื่อเป็นการกระจายความเสี่ยง
แต่ในขณะเดียวกัน การร่วมทุนกับบริษัทอื่นมีผลต่อบริษัทฯ ด้วยเช่นกัน อาทิเช่น
ความคล่องตัวในการบริหารจัดการสภาพคล่องทางการเงินของบริษัทหรือบริษัทแม่ที่มาร่วมทุน
การเปลี่ยนแปลงนโยบายหรือทิศทางการดำเนินธุรกิจของบริษัทนั้นๆ อย่างไรก็ตาม บริษัทฯ
พยายามคัดสรรพันธมิตรที่มีแนวทางการดำเนินธุรกิจสอดคล้องกับการขยายธุรกิจของบริษัทฯ
กอปร์กับเป็นบริษัทที่มีผลงานเป็นที่ยอมรับใน วงธุรกิจ และมีประวัติฐานะทางการเงินมั่นคง
แต่หากธุรกิจใดมีผลประกอบการไม่เป็นที่น่าพอใจ หรือมีแนวโน้มการเติบโตต่ำ บริษัทฯ
พร้อมตัดสินใจหยุดการดำเนินกิจการนั้นเพื่อหลีกเลี่ยงความเสียหายที่อาจเกิดขึ้นในอนาคต

-   ความเสี่ยงด้านสินเชื่อ

บริษัทฯ มีนโยบายการให้สินเชื่ออย่างระมัดระวัง
โดยลูกหนี้การค้าส่วนใหญ่มีการติดต่อกันมาเป็นเวลานาน หรือเป็นหน่วยงานราชการ อย่างไรก็ตาม
ด้วยวิกฤติเศรษฐกิจในปัจจุบัน ส่งผลกระทบต่อองค์กรต่างๆ เป็นอย่างยิ่ง
การติดตามหนี้อาจต้องใช้ระยะเวลายิ่งขึ้น อย่างไรก็ตาม บริษัทฯ
มีนโยบายให้หน่วยงานที่ดูแลรับผิดชอบเรื่องดังกล่าวติดตามการเรียกเก็บหนี้อย่างใกล้ชิด
และเข้มงวดยิ่งขึ้น

ปัจจัยความเสี่ยงในส่วนบริหาร

-   ความเสี่ยงจากการเปลี่ยนแปลงกฎหมาย

  การประกาศใช้ พรบ. หลักทรัพย์และตลาดหลักทรัพย์ (ฉบับที่ 4) พ.ศ.2551
  มีสาระสำคัญในการ

กำหนดหน้าที่ ความรับผิดชอบของกรรมการและผู้บริหารของบริษัทและบริษัทย่อยให้เข้มงวดขึ้น
อีกทั้งมีข้อกำหนดให้บริษัทแต่งตั้งเลขานุการบริษัท มีหน้าที่ดูแล กำกับการดำเนินการในนามบริษัท
หรือคณะกรรมการบริษัทให้เป็นไปตามกฎหมาย บริษัทฯ
จึงได้ศึกษาเตรียมความพร้อมอย่างรอบคอบตั้งแต่ต้นปี 2551
เพื่อปฏิบัติตามกฏหมายใหม่ได้ทันทีที่มีผลบังคับใช้ และดูแล ควบคุมการทำธุรกรรมต่างๆ
ไม่ให้ขัดต่อกฎหมายใหม่ที่นำไปสู่บทลงโทษ นอกจากนี้ บริษัทฯ
ได้จัดสัมมนากฎหมายใหม่โดยเชิญวิทยากรจากสำนักกฎหมายชั้นนำมาให้ความรู้แก่กรรมการและผู้บริหารของบริษัทฯ
และบริษัทย่อยเพื่อให้ผู้บริหารระดับสูงมีความเข้าใจในกฎหมายใหม่มากยิ่งขึ้น
อีกทั้งได้ทำการปรับกฎบัตรคณะกรรมการตรวจสอบให้รองรับกฎหมายใหม่ด้วยเช่นกัน

-   ความเสี่ยงด้านการบริหารทรัพยากรบุคคล

  ทรัพยากรบุคคลถือเป็นปัจจัยสำคัญอย่างหนึ่งในความก้าวหน้าของกิจการ บริษัทฯ เล็งเห็นถึง

ความจำเป็นในการพัฒนาทรัพยากรบุคคล
โดยเฉพาะในตำแหน่งงานที่มีความสำคัญต่อการดำเนินงานหรือการเติบโตของบริษัทฯ
เพื่อให้พนักงานมีความรู้ มีความเข้าใจในการปฏิบัติงานอย่างดี บริษัทฯ
ได้จัดฝึกอบรมพนักงานแต่ละสายงาน แต่ละระดับอย่างสม่ำเสมอ เป็นการเพิ่มศักยภายในการทำงาน
และป้องกันปัญหาหรือความเสียหายที่อาจเกิดขึ้นได้
นอกจากการพัฒนาพนักงานให้มีประสิทธิภาพในการทำงานแล้ว บริษัทฯ
ยังเล็งเห็นถึงความสำคัญในการพัฒนาด้านจิตใจและสุขภาพเช่นกัน จึงจัดกิจกรรมต่างๆ
เป็นระยะให้พนักงานฝึกฝนเพื่อนำไปสู่ใจและกายที่ดีพร้อม กิจกรรมที่บริษัทฯ
จัดให้ล้วนถือเป็นการเพิ่มมูลค่าให้กับตัวพนักงานเอง และบริษัทฯ
ได้รับประโยชน์ทางอ้อมจากการที่พนักงานมีความรักและซื่อสัตย์ต่อองค์กรเพิ่มขึ้นด้วยเช่นกัน